     Príloha č. 2 k Protokolu XIII.

Informácia o plnení odporúčaní, slovenskej časti Komisie, ktoré vyplývajú z XII. zasadnutia 

Medzivládnej slovensko-ukrajinskej komisie pre národnostné menšiny, školstvo a kultúru, 24. - 25. 10. 2013 v Prešove
úloha č. 1

Strany sa dohodli, že v súlade s vlastnou legislatívou budú naďalej na štátnej úrovni vynakladať úsilie na vytvorenie patričných podmienok pre zachovanie a rozvoj etnickej identity príslušníkov slovenskej národnostnej menšiny na Ukrajine a ukrajinskej národnostnej menšiny v Slovenskej republike.

v kompetencii: Ministerstva školstva, vedy, výskumu a športu SR, Úradu pre Slovákov žijúcich v zahraničí, Prešovského samosprávneho kraja, Úradu splnomocnenca vlády SR pre národnostné menšiny
termín: priebežne
V súlade so Štatútom splnomocnenca vlády SR pre národnostné menšiny prispieva k vytváraniu podmienok pre zachovanie a rozvoj etnickej identity príslušníkov ukrajinskej národnostnej menšiny v Slovenskej republike tým, že plní úlohy v oblasti zachovania, rozvoja a podpory práv príslušníkov národnostných menšín a realizuje systémové opatrenia na zlepšenie postavenia národnostných menšín. V rámci svojej pôsobnosti monitoruje, analyzuje a vyhodnocuje dodržiavanie práv príslušníkov národnostných menšín orgánmi štátnej správy, orgánmi územnej samosprávy a inými príslušnými subjektmi a každoročne predkladá vláde správu o postavení a právach príslušníkov národnostných menšín. Správu splnomocnenca vlády SR pre národnostné menšiny o postavení a právach príslušníkov národnostných menšín za rok 2013, ktorú vypracoval Úrad splnomocnenca vlády SR pre národnostné menšiny (ÚSVNM), prerokoval Výbor pre národnostné menšiny a etnické skupiny Rady vlády Slovenskej republiky pre ľudské práva, národnostné menšiny a rodovú rovnosť 15. mája 2014 a bez pripomienok schválil. Správu vzala na vedomie Rada vlády pre ľudské práva, národnostné menšiny a rodovú rovnosť 21. mája 2014 a následne bola 28. mája 2014 schválená vládou Slovenskej republiky. Správa podáva komplexný obraz o postavení a dodržiavaní práv príslušníkov národnostných menšín v Slovenskej republike, garantovaných Ústavou SR, medzinárodnými dohovormi a vnútroštátnymi právnymi predpismi. Poskytuje informácie o používaní jazykov národnostných menšín, výchove a vzdelávaní ich príslušníkov, kultúre či participácii na riešení veci verejných za rok 2013. Správa je prístupná verejnosti v slovenskom a v anglickom jazyku na webovom sídle www.narodnostnemensiny.gov.sk.

Stálym odborným orgánom Rady vlády Slovenskej republiky pre ľudské práva, národnostné menšiny a rodovú rovnosť pre otázky týkajúce sa národnostných menšín a etnických skupín a ich príslušníkov a pre oblasť implementácie Európskejcharty regionálnych alebo menšinových jazykov v zmysle čl. 7 od. 4 charty a Rámcového dohovoru na ochranu národnostných menšín v zmysle čl. 15 dohovoru je Výbor pre národnostné menšiny a etnické skupiny (VNMES). Plní funkciu konzultatívneho orgánu vo veciach účasti príslušníkov národnostných menšín a etnických skupín na riešení vecí týkajúcich sa národnostných menšín a etnických skupín v zmysle čl. 34 ods. 2 písm. c) Ústavy Slovenskej republiky. 

V júni 2014 sa uskutočnilo volebné zhromaždenie VNMES. Kandidátov na členov výboru a ich náhradníkov navrhovali organizácie preukázateľne sa angažujúce v oblasti podpory zachovania a rozvoja identity a kultúry príslušníkov národnostných menšín. Nad priebehom volebného zhromaždenia, ktoré sa uskutočnilo 4. júla 2014 dozerala volebná komisia. Z priebehu volebného zhromaždenia bola spísaná notárska zápisnica, v ktorej sú uvedené výsledky volieb. Za ukrajinskú národnostnú menšinu boli za členov VNMES zvolení p. Mgr. Pavol Bogdan (nominovaný Zväzom Rusinov-Ukrajincov Slovenskej republiky) a JUDr. Roman Dohovič (nominovaný Zväzom skautov „PLAST“ ukrajinsko-rusínskej národnosti na Slovensku). Za náhradníčky členov VNMES boli zvolené Ing. Oxana Hospodárová (nominovaná Zväzom skautov „PLAST“ ukrajinsko-rusínskej národnosti na Slovensku) a Marta Kákoni (nominovaná Hudobno-dramatickým súborom Tarasa Ševčenka).

VNMES každoročne vypracúva hodnotiace správy o podpore kultúr národnostných menšín, o stave národnostného školstva a o používaní jazykov národnostných menšín. Hodnotiace správy za rok 2013 za ukrajinskú národnostnú menšinu vypracoval Pavol Bogdan. Uvedené správy schválil VNMES 15. mája. 2014 a  sú zverejnené na webovom sídle: www.narodnostnemensiny.gov.sk. Rada vlády SR schválila uvedené správy 6. júna 2014.

Vytvorenie podmienok pre zachovanie a rozvoj etnickej identity príslušníkov národnostných menšín žijúcich v Slovenskej republike vrátane ukrajinskej národnostnej menšiny je cieľom dotačného programu Kultúra národnostných menšín, ktorého gestorom je splnomocnenec vlády SR pre národnostné menšiny. Jeho účelom je zachovanie, vyjadrenie, ochrana a rozvoj identity a kultúrnych hodnôt národnostných menšín, výchovy a vzdelávania k právam národnostných menšín, interetnického a interkultúrneho dialógu a porozumenia medzi národnostnou väčšinou a národnostnými menšinami a etnickými skupinami. S cieľom transparentného a spravodlivého rozdeľovania prostriedkov VNMES 12. novembra 2013 schválil pravidlá alokácie finančných prostriedkov v rámci dotačného programu Kultúra národnostných menšín vypracovaný dočasnou pracovnou skupinou, v ktorej boli zastúpené všetky národnostné menšiny, a ktorý zohľadnil viaceré kritéria. 

Výzva na predkladanie žiadostí o poskytnutie dotácie v programe Kultúra národnostných menšín na rok 2014 bola vyhlásená 29. novembra 2013 s termínom predkladania žiadostí do 31. januára 2014. V roku 2014 bolo na dotačný program Kultúra národnostných menšín vyčlenených zo štátneho rozpočtu 3 829 250 €. Výška alokovanej čiastky pre ukrajinskú národnostnú menšinu predstavuje 108 142 €, čo je o 8 142 € viac ako v roku 2013. Zasadnutie komisie na hodnotenie projektov ukrajinskej národnostnej menšiny sa uskutočnilo 11. marca 2014 a hodnotených bolo 26 projektov, z toho 22 projektov v celkovej sume 108 142 € bolo odporučených na podporu.


V zmysle § 7a ods. 1 zákona o používaní jazykov národnostných menšín sa prostredníctvom ÚSVNM zabezpečuje starostlivosť o odbornú terminológiu v jazykoch národnostných menšín, a to najmä prípravou odborných terminologických slovníkov v jazykoch národnostných menšín. Odborné terminologické slovníky slúžia na zjednodušenie, uľahčenie a zefektívnenie používania menšinových jazykov v úradnom styku. Určené sú predovšetkým zamestnancom orgánov verejnej správy, ktorí v každodennej komunikácii používajú jazyky národnostných menšín, ďalej pre tlmočníkov a prekladateľov, ktorí pracujú s odbornými textami z oblasti verejnej správy, ako aj pre občanov, ktorí pri vybavovaní svojich záležitostí potrebujú používať odborné terminologické výrazy v menšinových jazykoch. V súčasnosti ÚSVNM pripravuje aktualizáciu vytypovaných výrazov (hesiel) a ich jazykovú korektúru, ako aj spracovanie mutácie slovníka v ukrajinskom jazyku.

Poverená splnomocnenkyňa vlády SR pre národnostné menšiny Mária Jedličková v uplynulom období aktívne spolupracovala s monitorovacími orgánmi medzinárodno právnych záväzkov SR v oblasti práv príslušníkov národnostných menšín. 

V dňoch 23. – 24 . septembra sa v rámci monitorovacej návštevy 2014 stretla delegácia Poradného výboru Rady Európy k Rámcovému dohovoru na ochranu národnostných menšín s predstaviteľmi národnostných menšín zastúpenými vo Výbore pre národnostné menšiny a etnické skupiny vrátane ukrajinskej národnostnej menšiny. Následne 25. septembra 2014 sa poverená splnomocnenkyňa vlády SR pre národnostné menšiny stretla s delegáciou a diskutovala o opatreniach prijatých v nadväznosti na závery obsiahnuté v 4. Periodickej správe Slovenskej republiky o implementácii Rámcového dohovoru na ochranu národnostných menšín. 

Z iniciatívy Sekretariátu Európskej charty regionálnych alebo menšinových jazykov Rady Európy sa konal v dňoch 29. - 30. apríla 2014 Implementačný okrúhly stôl k Správe o priebehu a výsledkoch tretieho kola monitorovania úrovne implementácie Európskej charty regionálnych alebo menšinových jazykov v Slovenskej republike. Podujatie organizačne zabezpečila Rada Európy a Úrad splnomocnenca vlády SR pre národnostné menšiny. Na podujatí sa okrem poverenej splnomocnenkyne vlády pre národnostné menšiny zúčastnili členovia Výboru expertov jazykovej charty prof. Jarmo Lainio a prof. Alexander Bröstl, zástupcovia relevantných rezortov, ďalší zástupcovia ÚSVNM, ako aj predstavitelia jednotlivých národnostných menšín žijúcich v Slovenskej republike. Po prvý raz sa okrúhly stôl konal zároveň za účasti zástupcov štátnej správy, ako aj predstaviteľov národnostných menšín, ktoré mohli v dostatočnom časovom priestore predkladať svoje požiadavky, hodnotiť problematiku zo svojho pohľadu a vznášať návrhy na zlepšenie ich postavenia v Slovenskej republike. Cieľom okrúhleho stola, ktorý sa v takomto formáte uskutočnil po prvý raz, bola najmä otvorená diskusia o stave a pokroku, ktorý bol dosiahnutý v doterajšom procese implementácie jazykovej charty. Členovia výboru expertov ocenili konštruktívny dialóg nielen so zástupcami štátnej správy, ale najmä s predstaviteľmi národnostných menšín: maďarskej, rusínskej, rómskej, nemeckej, chorvátskej, poľskej, bulharskej a ukrajinskej, ktorí sa Okrúhleho stola zúčastnili.

V zastúpení poverenej splnomocnenkyne vlády pre národnostné menšiny vystúpila 29. októbra 2014 vo Varšave Alena Kotvanová riaditeľka kancelárie úradu splnomocnenca pre národnostné menšiny na hodnotiacej konferencii k ľudskoprávnej dimenzii Organizácie pre bezpečnosť a spoluprácu v Európe v paneli venovanom problematike národnostných menšín a predniesla príspevok zameraný na prezentáciu výsledkov plnenia záväzkov SR v oblasti práv príslušníkov národnostných menšín žijúcich na Slovensku .

Poverená splnomocnenkyňa vlády SR pre národnostné menšiny kontinuálne vyvíja iniciatívu v oblasti komunikácie s vecne príslušnými orgánmi v súvislosti s požiadavkami, ktoré tlmočia zástupcovia národnostných menšín. V tomto kontexte sa uskutočnilo stretnutie s generálnym riaditeľom RTVS k menšinovému vysielaniu RTVS, ako aj stretnutia s viacerými ministerstvami týkajúce k podnetom a pripomienkam členov a členiek Výboru pre národnostné menšiny a etnické skupiny výchovy v oblasti vzdelávania, používania jazyka národnostných menšín a podobne.

úloha č. 2

Strany zdôraznili význam ďalšej spolupráce medzi orgánmi štátnej správy, orgánmi miestnej samosprávy, občianskymi združeniami, ďalšími inštitúciami Slovenskej republiky a Ukrajiny v otázkach uspokojenia vzdelávacích, kultúrnych a informačných potrieb príslušníkov slovenskej národnostnej menšiny na Ukrajine a ukrajinskej národnostnej menšiny v Slovenskej republike.

v kompetencii: Ministerstva školstva, vedy, výskumu a športu SR, Prešovského samosprávneho kraja, Zväzu Rusínov-Ukrajincov SR, Úradu splnomocnenca vlády SR pre národnostné menšiny
termín: priebežne

Platformou spolupráce medzi orgánmi štátnej správy, občianskymi združeniami angažujúcimi sa v oblasti rozvoja kultúry národnostných menšín vrátane jazykov národnostných menšín plní Výbor pre národnostné menšiny a etnické skupiny (VNMES) Rady vlády SR pre ľudské práva, národnostné menšiny a rodovú rovnosť, úlohy sekretariátu ktorého plní ÚSVNM. 
IV.

Školstvo, veda

úloha č. 3

Strany budú podporovať zabezpečenie práv príslušníkov slovenskej národnostnej menšiny na Ukrajine a ukrajinskej národnostnej menšiny v Slovenskej republike na získanie vzdelania v materinskom jazyku na základe legislatívy strán a s prihliadnutím na potreby národnostných menšín.

v kompetencii: Ministerstva školstva, vedy, výskumu a športu SR, 
termín: priebežne

Ústava Slovenskej republiky v súčinnosti s príslušnými medzinárodnými dokumentmi, vrátane Európskej charty regionálnych alebo menšinových jazykov,  občanom tvoriacim v Slovenskej republike národnostné alebo etnické menšiny zaručuje okrem iného aj právo na osvojenie si štátneho jazyka a právo na vzdelanie v ich materinskom jazyku. V  súlade so všeobecne záväznými právnymi predpismi Slovenskej republiky rovnocennou a neoddeliteľnou súčasťou výchovno-vzdelávacej sústavy SR je výchova a vzdelávanie národnostných menšín v materinskom jazyku a materinského jazyka, vrátane ich inštitucionálneho zabezpečenia školami a školskými zariadeniami s výchovným a vyučovacím jazykom národnostnej menšiny a s vyučovaním jazyka národnostnej menšiny. Každá zmena obsahu a organizácie výchovy a vzdelávania v celoslovenskom rozsahu sa transformuje aj do obsahu výchovy a vzdelávania v školách a školských zariadeniach s výchovným/vyučovacím jazykom národnostnej menšiny a vyučovaním jazyka národnostnej menšiny. 
Vo výchove a vzdelávaní detí a žiakov patriacich k národnostným menšinám sa v rezorte školstva SR uplatňuje a dodržuje demokratické právo rodičov na voľbu vyučovacieho jazyka školy. Zákon č. 596/2003 Z.z. o štátnej správe v školstve a školskej samospráve umožňuje radám, obecným školským radám a územným školským radám presadzovať záujmy miestnej a regionálnej samosprávy, rodičov a pedagógov v oblasti výchovy a vzdelávania, teda aj vyučovanie v materinskom jazyku. 

V školách s vyučovacím jazykom národnostnej menšiny sa používajú spravidla preklady slovenských učebníc a učebnice schválené MŠVVŠ SR. Pre školy s vyučovacím jazykom národnostnej menšiny a s vyučovaním  jazyka národnostnej menšiny sa každoročne schvaľujú najnutnejšie a bezpodmienečne potrebné učebnice, učebné texty a pracovné zošity. Podľa uvedeného zákona musí školský inšpektor v súvislosti s náplňou pracovnej činnosti ovládať jazyk príslušnej národnostnej menšiny.

MŠVVŠ SR v súlade so zákonom č. 317/2010 Z. z. o pedagogických zamestnancoch a odborných zamestnancoch uskutočňuje vzdelávacie programy kontinuálneho vzdelávania a poskytuje vzdelávanie pre všetky kategórie a podkategórie pedagogických a odborných zamestnancov. Uchádzač o vzdelávanie si vyberá zo všetkých vzdelávacích programov, nielen z tých, ktoré sú špecificky ponúkané pre učiteľov, ktorí vyučujú v školách s vyučovacím jazykom národnostných menšín. V prípade potreby a záujmu ministerstvo flexibilne reaguje na potreby a je schopné v spolupráci s garantom vzdelávacieho programu poskytovať akreditované vzdelávacie programy uchádzačom v jazyku, v ktorom vykonávajú pedagogickú činnosť alebo odbornú činnosť. Uchádzač o kontinuálne vzdelávanie požiadavku vzdelávať sa v jazyku, v ktorom vykonáva pedagogickú činnosť alebo odbornú činnosť, uvádza v prihláške na vzdelávanie. Národnostné školstvo je riešené  prakticky vo všetkých školských zákonoch legislatívy SR.
úloha č. 4

Ukrajinská strana bude naďalej podporovať posilnenie výchovno-vzdelávacej a materiálnej základne škôl s vyučovaním jazyka slovenského a s vyučovacím jazykom slovenským na Ukrajine.

v kompetencii: ukrajinskej strany
úloha č. 5

Slovenská strana bude naďalej podporovať posilnenie výchovno-vzdelávacej a materiálnej základne škôl s vyučovaním jazyka ukrajinského a s vyučovacím jazykom ukrajinským v Slovenskej republike. 

v kompetencii: Ministerstva školstva, vedy, výskumu a športu SR, 
termín: priebežne
Výučba ukrajinského jazyka ako materinského jazyka sa v Slovenskej republike realizuje v školách a triedach s vyučovaním jazyka národnostnej menšiny, pričom viaceré predmety sa vyučujú v slovenčine. Vo vzťahu k ukrajinskému jazyku prebieha výučba v školách alebo triedach s kombinovaným vyučovaním, t.j. časť vyučovacích predmetov sa vyučuje v štátnom jazyku a ostatné predmety v jazyku národnostnej menšiny. 
Pozitívne je, že na niektorých školách s vyučovacím jazykom slovenským sa ukrajinský jazyk vyučuje v rámci školských vzdelávacích programov. Pri školách s vyučovacím jazykom národnostných menšín ide väčšinou o školy s nižším počtom žiakov, kde aj na základe demografického vývoja bude každoročne počet žiakov naďalej klesať (kvôli nepriaznivej demografii je to všeobecný trend aj na školách s vyučovacím jazykom slovenským), čo niekedy vedie až k vyradeniu zo siete škôl.

Väčšina základných škôl, ktoré vyučujú niektorý z jazykov národnostných menšín, zaznamenáva pokles záujmu zo strany rodičov a detí o takéto  vyučovanie. Dôvodom ich zníženého záujmu je nedostatočné uplatnenie národnostného jazyka v bežnom živote a praxi. 

Po prechode škôl a školských zariadení do zriaďovateľskej pôsobnosti obcí a zmenou financovania (prechodom na normatívne financovanie) mnohí zriaďovatelia začali zápasiť aj s nedostatkom finančných prostriedkov (ide najmä o školy s menším počtom žiakov). Viacerí zriaďovatelia aj napriek zvýšenému normatívu na žiaka (pokiaľ má škola do 150 žiakov, je normatív navýšený koeficientom 1,495 a zároveň s iným vyučovacím jazykom majú navýšený normatív ešte o 8 %) len s veľkými ťažkosťami dokážu finančne zabezpečiť prevádzku školy. 

Je dôležité, aby sa redukcii škôl s vyučovacím jazykom národnostných menšín, vrátane tých s ukrajinským vyučovacím jazykom - pri zohľadnení objektívnych príčin a neraz obmedzených možností ich riešenia - podarilo predchádzať aktívnou spoluprácou zriaďovateľov (obcí) a príslušných samosprávnych i štátnych inštitúcií ako aj ZRUSR.

Problematikou ukrajinského národnostného školstva sa 23. januára 2014 v Prešove na spoločnom stretnutí zaoberali Generálna konzulka Ukrajiny v Prešove, školská komisia Zväzu Rusínov Ukrajincov Slovenskej republiky, vedúci oddelenia škôl s vyučovacím jazykom národnostných menšín sekcie regionálneho školstva MŠVVŠ SR, ako aj zriaďovatelia a riaditelia škôl s vyučovacím jazykom ukrajinským.

Aktuálne údaje za školský rok 2014/15 ešte nie sú spracované a budú k dispozícii až začiatkom decembra (údaje za stredné školy budú ukončené 30. 9. 2014, za základné školy na MŠVVŠ SR začnú prichádzať z okresných úradov až 4. 10. 2014 a údaje o materských školách až 20. 10. 2014). 

úloha č. 6

Strany budú vytvárať podmienky na predchádzanie redukcie siete škôl a školských zariadení so slovenským a ukrajinským vyučovacím jazykom a budú podporovať jej rozšírenie s prihliadnutím na potreby slovenskej národnostnej menšiny na Ukrajine a ukrajinskej národnostnej menšiny v Slovenskej republike.

v kompetencii: Ministerstva školstva, vedy, výskumu a športu SR, 
termín: priebežne
V školskom roku 2013/2014 nebola rozšírená sieť škôl s vyučovacím jazykom ukrajinským, keďže zo strany ukrajinskej národnostnej menšiny neboli predložené požiadavky na zriadenie nových škôl. Aj v existujúcej sieti škôl však štát vytvoril ďalšie podmienky na výučbu materinského jazyka národnostnej menšiny. Školy majú dostatočný priestor na vlastnú profiláciu v rámci školského vzdelávacieho programu podľa potrieb a záujmu žiakov, zákonných zástupcov, lokálnych podmienok atď. Rámcové učebné plány uvádzajú, že školy s vyučovaním jazyka národnostných menšín síce postupujú podľa rámcových učebných plánov pre školy so slovenským vyučovacím jazykom (nemusia preto ani figurovať v sieti ako národnostné školy), ale majú možnosť využívať na vyučovanie jazyka národnostnej menšiny aj voliteľné hodiny. Školy toto aj v praxi využívajú, napr. v školskom roku 2013/14 v Prešovskom kraji 4 základné školy s vyučovacím jazykom slovenským zaradili ukrajinský jazyk do vyučovacieho procesu. V materských školách tiež nie sú žiadne prekážky pri podpore komunikácie v materinskom jazyku. 
Informácia k pripravovaným zásadám nového školského zákona a zákona o financovaní škôl a školských zariadení, vplyv pripravovaných legislatívnych zmien na základné školy s vyučovacím jazykom národností:
· Navrhuje sa zmena normatívneho spôsobu financovania základných škôl bez rozdielu zriaďovateľa. Pôjde o kombináciu financovania na triedu a na žiaka. Príspevok na žiaka bude zohľadňovať naplnenosť tried a príspevok na triedu bude zodpovedať nákladom na minimálny počet žiakov triedy určený v školskom zákone.

· Školy, ktoré budú spĺňať kritériá stanovené zákonom (zohľadnia sa počty žiakov v triede), budú v plnom rozsahu financované zo štátneho rozpočtu. Školy, ktoré nebudú spĺňať stanovené kritériá, dostanú zo štátneho rozpočtu príspevok na svoju činnosť zodpovedajúci pomernej časti normatívu na triedu a počtu žiakov v triede. Zriaďovateľovi sa však vytvára možnosť školu zachovať a dofinancovávať potrebný rozdiel z vlastných zdrojov. 

· Ministerstvo bude môcť škole, ktorá nespĺňa stanovené kritériá, na základe žiadosti jej zriaďovateľa udeliť výnimku a dofinancovať ju v plnom rozsahu. Proces udeľovania výnimiek bude presne definovaný a transparentný.

Zdôvodnenie:
Cieľom zmeny spôsobu financovania základných škôl je: 

· odstrániť súčasný nesystémový prvok vo financovaní základných škôl, t. j. kompenzačný príspevok, cez ktorý sa v súčasnosti dofinancováva viac ako 80 % základných škôl. Nový spôsob financovania základných škôl bude zohľadňovať skutočné náklady škôl súvisiace s nákladmi na vzdelávanie v triede. 

· zohľadniť klesajúci počet žiakov v základných školách a naplnenosť základných škôl vzhľadom na ich kapacitu. Zámerom je zachovať v každej obci základnú školu s prvým stupňom, v ktorej sa bude vzdelávať v triedach aspoň minimálny počet žiakov. Zároveň sa zohľadní v rámci výnimiek dostupnosť školy, vyučovací jazyk školy, hygienické požiadavky, a to aj na národnostne zmiešaných územiach.

· V školskom zákone sa navrhuje povinnosť pre základnú školu zabezpečiť na základe preukázateľného záujmu zákonných zástupcov žiakov o vzdelávanie v štátnom jazyku alebo v jazyku národnostnej menšiny vzdelávanie žiakov v požadovanom jazyku so súhlasom zriaďovateľa. Podmienkou bude, aby trieda mala aspoň minimálny počet žiakov. Náklady na vzdelávanie žiakov v tejto triede bude uhrádzať ministerstvo.

· V súvislosti s navrhovaným novým systémom financovania základných škôl sa navrhuje v školskom zákone zmena minimálnych a maximálnych počtov žiakov v triedach, napr. navrhuje sa znížiť maximálny počet žiakov v triede, v ktorej sa vzdelávajú žiaci dvoch ročníkov prvého stupňa základnej školy z 24 na 23 a na návrh združenia základných škôl sa navrhuje zjednotiť minimálny a maximálny počet žiakov v triedach na prvom stupni základnej školy.

· Navrhuje sa upraviť model prideľovania finančných prostriedkov na dopravné žiakov základných škôl a špeciálnych základných škôl. Pravidlá sa dopĺňajú o prideľovanie finančných prostriedkov zriaďovateľovi základnej školy a špeciálnej základnej školy na dopravu žiakov do školy a späť do miesta trvalého pobytu so zohľadnením vyučovacieho jazyka školy.  
úloha č. 7

Strany budú naďalej podporovať vyučovanie slovenského a ukrajinského jazyka v miestach kompaktného osídlenia Slovákov na Ukrajine a Ukrajincov v Slovenskej republike.

v kompetencii: Ministerstva školstva, vedy, výskumu a športu SR, 
termín: priebežne

Pri školách s vyučovacím jazykom ukrajinským ide väčšinou o školy s nižším počtom žiakov, kde aj na základe demografického vývoja  bude každoročne počet žiakov naďalej klesať. Tieto základné školy zaznamenávajú pokles zo strany rodičov detí o takéto vyučovanie. Dôvodom ich zníženého záujmu je nedostatočné uplatnenie národnostného jazyka v bežnom živote a praxi.

Je dôležité, aby sa  redukcii škôl s vyučovacím jazykom národnostných menšín, vrátane tých s ukrajinským  vyučovacím jazykom – pri zohľadnení mnohokrát objektívnych príčin a neraz obmedzených možností riešenia – podarilo predchádzať aktívnou spoluprácou zriaďovateľov (obcí) a príslušných samosprávnych a štátnych inštitúcií, ako aj Zväzu Rusínov – Ukrajincov Slovenskej republiky.

Štát vytvára podmienky na výučbu materinského jazyka. Školy majú dostatočný priestor na vlastnú profiláciu v rámci školského vzdelávacieho programu podľa potrieb a záujmu žiakov, zákonných zástupcov, lokálnych podmienok atď. Rámcové učebné plány uvádzajú, že školy s vyučovaním jazyka národnostných menšín síce postupujú podľa rámcových učebných plánov pre školy s vyučovacím jazykom slovenským  (nemusia pritom figurovať v sieti ako národnostné školy), ale majú možnosť využívať na vyučovanie jazyka národnostnej menšiny aj voliteľné hodiny. Školy toto aj v praxi využívajú. V Prešovskom kraji sú štyri základné školy s vyučovacím jazykom slovenským, ktoré zaradili do výchovno – vzdelávacieho procesu ukrajinský jazyk. V materských školách tiež nie sú žiadne prekážky pri podpore komunikácie v ukrajinskom jazyku.

Uvedomujeme si, že vzdelávanie v materinskom jazyku je hlavným prostriedkom udržania a upevňovania národného povedomia a podmieňuje uchovávanie a rozvíjanie národnej kultúry. Školstvo s vyučovacím jazykom ukrajinským v súčasnosti prechádza zložitým procesom a Ministerstvo školstva, vedy, výskumu a športu Slovenskej republiky vynaloží všetko úsilie na jeho podporu. 

úloha č. 8

Strany budú zabezpečovať plnenie ustanovení platného Programu spolupráce medzi Ministerstvom školstva, vedy výskumu a športu Slovenskej republiky a Ministerstvom vzdelávania a vedy Ukrajiny v oblasti vzdelávania.

v kompetencii: Ministerstva školstva, vedy, výskumu a športu SR 

termín: priebežne

Výmenné mobility akademický rok 2013/2014  

MŠVVŠ SR na akademický rok 2013/2014 prijalo celkom 25 ukrajinských štipendistov na slovenských vysokých školách, z toho 1- vysokoškolský pedagóg, 13 študentov na 1-mesačné študijné pobyty a 11 študentov na 3-mesačné študijné pobyty. Podstatná časť stáži sa realizovala v letnom semestri 2013/2014 na Prešovskej univerzite. Predmetom záujmu je štúdium slovenského jazyka a kultúry.
49. ročníka seminára Studia Academica Slovaca (5. 8.-25. 8. 2013) sa zúčastnilo 7 ukrajinských študentov, čo je o 2 účastníkov viac ako stanovuje kvóta. 

V akademickom roku 2013/2014 v rámci vládnych štipendií SR poskytovaných Slovákom žijúcim na Ukrajine študovalo na slovenských vysokých školách celkom 20 študentov.

V hodnotenom období MŠVVŠ SR nominovalo spolu 11 kandidátov na študijné pobyty na ukrajinských vysokých školách, z toho 5 študentov na 2 - mesačné študijné pobyty, 1 vysokoškolského učiteľa na 1 - mesačný vedecko-výskumný pobyt, 2 doktorandov na 3-mesačný vedecko-výskumný pobyt a 3 študentov na jazykovú stáž. Ukrajinská strana prevažnú časť slovenskej nominácie akceptovala, okrem 3 žiadateľov na letný kurz ukrajinského jazyka. 

V zmysle spolupráce zameranej na podporu vyučovania oboch jazykov a literatúr v akademickom roku 2013/2014 pôsobí lektorka ukrajinského jazyka na Univerzite Konštantína Filozofa v Nitre a lektor slovenského jazyka na Užhorodskej národnej univerzite v Užhorode. Činnosť lektorov na zmluvných lektorátoch je zabezpečená aj na akademický rok 2014/2015.

Výmenné mobility študentov a vysokoškolských pedagógov v akad. roku 2014//2015

MŠVVŠ SR nominovalo celkom 8 slovenských študentov na študijné pobyty na ukrajinských vysokých školách. Vzhľadom na situáciu na Ukrajine partnerská strana nepotvrdila ich prijatie.

Ukrajinská strana nominovala celkom 35 žiadateľov o študijné, štipendijné pobyty na slovenských vysokých školách, z toho 6 vysokoškolských pedagógov. Ide o nomináciu vysokoškolských pedagógov a študentov z Užhorodskej národnej univerzity, ktorí absolvujú študijné pobyty a stáže na Prešovskej univerzite v Prešove. 

Podpora krajanského školstva v akad. roku 2013/2014

MŠVVŠ SR pokračuje v podpore Špecializovanej všeobecnovzdelávacej školy I.-III. st. č. 4 s prehĺbeným vyučovaním slovenského jazyka v Užhorode a to formou vysielania učiteľov zo Slovenska, ako aj  poskytovaním materiálno-technickej pomoci škole.  V súčasnosti na škole pôsobí 5 učiteľov vyslaných MŠVVŠ SR.

V súvislosti s aktivitami zameranými na podporu slovenského školstva v zahraničí je vypracovaný tzv. Kalendár vzdelávacích aktivít pre Slovákov žijúcich v zahraničí na rok 2014, ktorý ponúka učiteľom materských, základných a stredných škôl programy zamerané na metodiku výučby slovenského jazyka, ako aj programy na rozvíjanie ich  pedagogických zručností.

Súčasťou kalendára je aj široká ponuka podujatí pre deti krajanov, ktorá sa zameriava na rozvíjanie ich jazykových znalostí zo slovenského jazyka a na voľno-záujmové činnosti (napr.: školy v prírode, ozdravné tábory, výtvarné a športové súťaže a pod.).
úloha č. 9


Strany sa dohodli pripraviť k podpisu Dohodu medzi kabinetom ministrov Ukrajiny a Vládou Slovenskej republiky o akademickom vzájomnom uznávaní kvalifikácií (dokumentov), ktoré umožňujú prístup k vysokoškolskému vzdelaniu, kvalifikácií vyššieho vzdelania a vedeckých titulov do decembra 2013.

v kompetencii: Ministerstva školstva, vedy, výskumu a športu SR 

termín: december 2013

úloha splnená

8. apríla 2014 podpísal minister školstva, vedy, výskumu a športu SR Dušan Čaplovič s ministrom vzdelávania a vedy Ukrajiny Serhijom Myronovyčom Dohodu medzi vládou Slovenskej republiky a Kabinetom ministrov Ukrajiny o akademickom vzájomnom uznávaní rovnocennosti dokladov o vzdelaní vydaných v Slovenskej republike a na Ukrajine.
úloha č. 10

Strany budú podporovať ďalšie fungovanie Katedry slovenskej filológie Užhorodskej národnej univerzity a Katedry ukrajinistiky v Inštitúte rusistiky, ukrajinistiky a slavistiky Filozofickej fakulty Prešovskej univerzity. 

v kompetencii: Ministerstva školstva, vedy, výskumu a športu SR, 
termín: priebežne
Podľa zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov verejné vysoké školy sú financované z kapitoly MŠVVŠ SR vo forme dotačných finančných prostriedkov. Financovanie jednotlivých pracovísk vysokej školy je v kompetencii konkrétnej vysokej školy, v tomto prípade v kompetencii Prešovskej univerzity v Prešove. MŠVVŠ SR bude v rámci svojej kompetencie podporovať fungovanie Katedry ukrajinistiky. Ďalej MŠVVŠ SR vyslalo v akademickom roku 2013/2014 študentov uvedenej katedry na študijné pobyty na ukrajinské vysoké školy. 
úloha č. 11

Ukrajinská strana bude podporovať fungovanie Celoukrajinského vedecko-metodického centra slovakistiky na Užhorodskej národnej univerzite. 

v kompetencii: ukrajinskej strany
úloha č. 12

Slovenská strana bude podporovať fungovanie Centra ukrajinistiky na Prešovskej univerzite. 

v kompetencii: Ministerstva zahraničných vecí a európskych záležitostí SR v spolupráci s Prešovskou univerzitou 
termín: priebežne
Financovanie Centra ukrajinistiky je zabezpečované z rozpočtu Prešovskej univerzity v Prešove z dotačných finančných prostriedkov poskytnutých MŠVVŠ SR. 
úloha č. 13

Ukrajinská strana bude pokračovať v uskutočnení stáží vysokoškolských učiteľov slovenského jazyka, literatúry, dejín a kultúry, ako aj študentov Katedry slovenskej filológie Užhorodskej národnej univerzity a študentov a vysokoškolských učiteľov slovakistiky iných vysokých škôl Ukrajiny v školách v Slovenskej republike. 

v kompetencii: ukrajinskej strany
úloha č. 14

Slovenská strana bude pokračovať v uskutočnení stáží vysokoškolských učiteľov ukrajinského jazyka, literatúry, dejín a kultúry, ako aj študentov Katedry ukrajinistiky v Inštitúte rusistiky, ukrajinistiky a slavistiky Prešovskej univerzity a študentov a vysokoškolských učiteľov ukrajinistiky iných vysokých škôl Slovenskej republiky v školách na Ukrajine. 

v kompetencii: Ministerstva školstva, vedy, výskumu a športu SR
termín: priebežne

MŠVVŠ SR v akad. roku 2013/2014 nominovalo spolu 11 kandidátov na študijné aktivity na ukrajinských vysokých školách, z toho 6 účastníkov študijných mobilít bolo z Prešovskej univerzity v Prešove. Cieľom ich účasti na mobilitách bola snaha zdokonaliť si jazykové zručnosti z ukrajinského jazyka, získať podkladové materiály k príprave bakalárskych a magisterských prác, ako aj materiály k vedecko-pedagogickej činnosti.
úloha č. 15


Strany podporia vykonávanie pedagogickej praxe pre študentov slovenčiny slovenských univerzít na školách s vyučovaním slovenského jazyka na Ukrajine a študentov ukrajinského jazyka ukrajinských univerzít na školách s vyučovaním ukrajinského jazyka na Slovensku.

v kompetencii: Ministerstva školstva, vedy, výskumu a športu SR, 
termín: priebežne

Sekcia medzinárodnej spolupráce a európskych záležitostí MŠVVŠ SR v tejto veci požiadalo o stanovisko SVŠ, ktorá preverovala na slovenských univerzitách možnosť absolvovania pedagogickej praxe slovenských študentov zahraničí a zahraničných študentov na Slovensku.
Na slovenských vysokých školách je realizácia pedagogickej praxe plne v kompetencii vysokej školy. Vysoká škola sa bude musieť oboznámiť so systémom vykonávania pedagogickej praxe na Ukrajine, vrátane jej obsahu a to najmä z dôvodu, aby študentovi bola takáto prax uznaná ako súčasť študijného programu. 
v kompetencii: Úradu pre Slovákov žijúcich v zahraničí

Slovenská strana odporúča posúdiť možnosť vyčleniť z ukrajinskej a slovenskej strany určitú finančnú čiastku na podporu tejto úlohy a tak zainteresovať vysoké školy na Ukrajine a Slovensku na tomto projekte.

úloha č. 16

Strany budú podporovať realizáciu odborných konferencií a seminárov v oblasti kultúry, školstva a národnostných menšín v Slovenskej republike a na Ukrajine.

termín: priebežne
v kompetencii: Ministerstva školstva, vedy, výskumu a športu SR, 

17. 9. 2014 sa stretli zástupcovia sekcie regionálneho školstva Ministerstva školstva, vedy, výskumu a športu SR a zástupcovia Ministerstva vzdelávania Ukrajiny, v rámci študijnej návštevy na Slovensku, na odborných konzultáciách. Vedúcim Ukrajinskej delegácie bol Volodimir Maruščenko z Verchovnej rady UA (parlament).

v kompetencii: Úradu splnomocnenca vlády SR pre národnostné menšiny ,
O podporu realizácie odborných konferencií a seminárov v oblasti kultúry národnostných menšín v Slovenskej republike je možné žiadať v rámci dotačného programu Kultúra národnostných menšín. 
Uvedený program sa člení na tri podprogramy: 1. zachovanie, vyjadrenie, ochrana a rozvoj identity a kultúrnych hodnôt národnostných menšín, 2. výchova a vzdelávanie k právam národnostných menšín a 3. interetnický a interkultúrny dialóg a porozumenie medzi národnostnou väčšinou a národnostnými menšinami a etnickými skupinami. V rámci týchto podprogramov sú podporované aj vzdelávacie projekty zamerané na podporu výchovy a vzdelávania detí a mládeže v oblasti práv národnostných menšín a celkovo na podporu vzdelávania a školenia v oblasti práv národnostných menšín, ako aj na analytickú, expertnú a edičnú činnosť v oblasti práv národnostných menšín. Rovnako je možné žiadať o podporu projektov zameraných na realizáciu odborných konferencií a seminárov aj z podprogramu interetnický a interkultúrny dialóg.
úloha č. 17

Strany budú podporovať rozpracovanie a realizáciu spoločných vedeckých projektov v oblastiach spoločného záujmu. 

v kompetencii: Ministerstva školstva, vedy, výskumu a športu SR, Úradu pre Slovákov žijúcich v zahraničí
termín: priebežne

Vedecko-technická spolupráca sa realizuje na základe Dohody medzi vládou Slovenskej republiky a Kabinetom ministrov Ukrajiny o vedecko-technickej spolupráci, ktorá bola podpísaná dňa 2. decembra 2002 v Kyjeve. Dohoda vstúpila do platnosti 27. júna 2004. 

V roku 2013 bola obnovená bilaterálna spolupráca s novozriadenou Štátnou agentúrou pre vedu, inovácie a informatizáciu Ukrajiny. V januári 2013 ukrajinská strana listom prvého námestníka riaditeľa Štátnej agentúry pre vedu, inovácie a informatizáciu Ukrajiny p. Borysa Grynyova informovala o zriadení agentúry a potvrdila záujem o pokračovanie spolupráce v oblasti vedy a techniky a vyhlásenie novej výzvy na podávanie návrhov na spoločné mobilitné projekty výskumu a vývoja na obdobie rokov 2014 – 2015. Výzva bola vyhlásená dňa 3. mája 2013 s termínom uzávierky 3. júla 2013.

V novej výzve boli definované nasledujúce prioritné výskumné oblasti:

· informačné a komunikačné technológie
· nové materiály a technológie, nanotechnológie
· energia, využiteľnosť energie
· ochrana životného prostredia
· biomedicína, biotechnológie
Projekty bilaterálnej spolupráce boli zamerané najmä na nasledujúce ciele:

· prípravu  spoločných medzinárodných projektov; 

· prípravu spoločných publikácií a iných výstupov;

· aktívnu účasť na konferenciách,  organizovanie spoločných vedeckých podujatí;

· vzájomné využívanie prístrojovej a laboratórnej techniky;

· zbieranie výskumných materiálov;

· zapojenie doktorandov a/alebo mladých vedeckých pracovníkov do 35 rokov.

Cieľom mobilitných projektov je nadviazanie novej alebo zintenzívnenie už existujúcej vedecko-technickej spolupráce.

Na slovenskej strane bolo podaných 51 návrhov a na ukrajinskej strane 52 návrhov spoločných projektov. Do hodnotiaceho procesu na oboch stranách postúpilo 40 návrhov projektov. V dňoch 16. – 17. 12. 2013 sa v Bratislave uskutočnilo 5. zasadnutie Zmiešanej slovensko-ukrajinskej komisie pre vedecko-technickú spoluprácu, na ktorom boli hodnotené podané projekty. Vzhľadom na obmedzené finančné prostriedky na ukrajinskej strane bolo vybraných 6 spoločných projektov na financovanie v rokoch 2014-2015 v celkovej čiastke 5.700,- €/projekt. V dôsledku problémov s financovaním Agentúry na podporu výskumu a vývoja, ktorá administruje projekty na slovenskej strane, sa projekty zatiaľ nerealizujú.

V dňoch 2. – 3. septembra 2013 sa v Bratislave konalo 4. zasadnutie Slovensko-ukrajinskej medzivládnej komisie pre hospodársku, priemyselnú a vedecko-technickú spoluprácu pod gesciou Ministerstva hospodárstva SR. Zasadnutia sa zúčastnil aj zástupca MŠVVŠ SR (Z. Hlaváčiková) a podieľal sa tiež na príprave spoločného protokolu. Medzivládna komisia poukázala na dôležitosť spolupráce v oblasti vedy a techniky a na dôležitosť napomáhať realizácii spoločných vedecko-technických projektov. 

v kompetencii: Úradu pre Slovákov žijúcich v zahraničí
Slovenská strana sa podieľala na spoločných vedeckých projektov a podporila v r. 2014 vydanie publikácií: 

Zborník ,,Náš M. R. Štefánik“, Užhorodský spolok Slovákov

podporené dotáciou 1 000,- € (žiadané 2 200,- €). Učebnica prírodovedy pre 3. ročník základnej školy, Ukrajinsko-slovenský inštitút humanitných iniciatív podporené dotáciou 2 650,- € (žiadané 6 350,- €).

úloha č. 18

Ukrajinská strana vynaloží úsilie  na prípravu učebnice slovenského jazyka  podľa  ukrajinskej legislatívy.

v kompetencii: ukrajinskej strany

V.

Kultúra, informácie

úloha č. 19

Strany budú podporovať vytváranie podmienok pre zachovanie a rozvoj kultúry príslušníkov slovenskej národnostnej menšiny na Ukrajine a ukrajinskej národnostnej menšiny v Slovenskej republike.

v kompetencii: Prešovského samosprávneho kraja, 
termín: priebežne
v kompetencii: Úradu pre Slovákov žijúcich v zahraničí

Slovenská strana podporila vydanie publikácie a výroby pamätnej tabule: 

Náš kultúrno-historický kalendár 2015, Užhorodský spolok Slovákov

- podporené dotáciou 1 000,- € (žiadané 2 500,- €).

Pamätná tabuľa M. R. ŠREFÁNIKA vo Veľkom Bereznom, Užhorodský spolok Slovákov

- podporené dotáciou 1 000,- € (žiadané 2 200,- €).

Slovenská strana zorganizovala pre deti navštevujúce slovenskú školu resp. výučbu slovenčiny v Užhorode letné tábory na Slovensku.

v kompetencii: Úradu splnomocnenca vlády SR pre národnostné menšiny
Podpora vytvárania podmienok pre zachovanie a rozvoj kultúry príslušníkov ukrajinskej národnostnej menšiny sa realizuje prostredníctvom dotačného programu Kultúra národnostných menšín a predovšetkým podprogramu Zachovanie, vyjadrenie, ochrana a rozvoj identity a kultúrnych hodnôt národnostných menšín, ktorý sa člení na:

1.1. edičná činnosť, podpora periodickej a neperiodickej tlače, zvukových a multimediálnych nosičov a elektronických výstupov, 

1.2. aktivity divadiel a ľudovoumeleckých súborov a aktivity kultúrnych inštitúcií a cirkevných inštitúcií, 

1.3. podpora kultúrnych aktivít a umeleckej tvorby,  

1.4. výskum kultúry, života, histórie, jazyka a identity príslušníkov menšín, 

1.5. vzdelávacie projekty,

1.6. záujmová činnosť a využitie voľného času, 

1.7. zahraničné kultúrne aktivity a medzinárodné kultúrne aktivity.

V roku 2014 bola v rámci dotačného programu Kultúra národnostných menšín pre ukrajinskú národnostnú menšinu alokovaná čiastka 108 142,- € na 22 projektov. 
úloha č. 20

Strany budú využívať existujúce možnosti podpory prevádzky Centra slovenskej kultúry v Užhorode (Ukrajina) a Centra ukrajinskej kultúry v Prešove (Slovenská republika). 

v kompetencii: Prešovského samosprávneho kraja, Zväzu Rusínov-Ukrajincov SR, Úradu splnomocnenca vlády SR pre národnostné menšiny
termín: priebežne

Úrad vlády SR a úrad splnomocnenca vlády SR pre národnostné menšiny každoročne zverejňuje výzvu na predkladanie žiadostí o poskytnutie dotácie v programe Kultúra národnostných menšín, v ktorej môžu požiadať o dotáciu všetci oprávnení žiadatelia. Výzva na rok 2015 bola zverejnená 19. novembra 2014 a termín predkladania žiadostí je do 19. januára 2015.
úloha č. 21 
Slovenská strana bude naďalej podporovať vybavovanie víz, vrátane viacnásobných, pre umelecké kolektívy, vedcov, osvetových pracovníkov a športovcov Ukrajiny.

v kompetencii: Ministerstva zahraničných vecí a európskych záležitostí SR, ZÚ Kyjev, GK Užhorod
termín: priebežne

Slovenská strana podporuje vybavovanie víz, vrátane viacnásobných, pre umelecké kolektívy, vedcov, osvetových pracovníkov a športovcov Ukrajiny na pobyty na Slovensku. Zastupiteľský úrad SR v Kyjeve a Generálny konzulát SR V Užhorode, robia všetko pre plynulý priebeh udeľovania víz pre týchto žiadateľov, aby včas získali víza a mohli sa plánovaných podujatí v SR zúčastniť. 

úloha č. 22

Ukrajinská strana bude podporovať účasť umeleckých kolektívov z Ukrajiny na podujatiach, ktoré uskutočňuje ukrajinská národnostná menšina Slovenskej republiky a účasť umeleckých kolektívov ukrajinskej národnostnej menšiny Slovenskej republiky na kultúrnych podujatiach na Ukrajine.

v kompetencii: ukrajinskej strany
úloha č. 23

Slovenská strana bude podporovať účasť umeleckých kolektívov zo Slovenskej republiky na podujatiach, ktoré uskutočňuje slovenská národnostná menšina Ukrajiny a účasť umeleckých kolektívov slovenskej národnostnej menšiny Ukrajiny na kultúrnych podujatiach v Slovenskej republike. 
v kompetencii: Úradu pre Slovákov žijúcich v zahraničí, Prešovského samosprávneho kraja, Zväzu Rusínov-Ukrajincov SR, Úradu splnomocnenca vlády SR pre národnostné menšiny
termín: priebežne

V rámci dotačného programu Kultúra národnostných menšín sú podporované aj projekty so zameraním na zahraničné kultúrne aktivity a medzinárodné kultúrne aktivity. V roku 2014 z celkového počtu 22 odporúčaných projektov podporené štyri také, na realizácii ktorých participovali umelecké subjekty z Ukrajiny. Výška podpory týchto projektov bola 29 899,- €. 
úloha č. 24

Slovenská strana bude podporovať činnosť divadla A. Duchnoviča v Prešove, vrátane zaradenia diel v ukrajinskom jazyku do jeho repertoáru. 
v kompetencii: Prešovského samosprávneho kraja, 

Prešovský samosprávny kraj, v roku 2015 zabezpečí minimálne jednu  premiéru divadelnej hry v ukrajinskom jazyku v Divadle Alexandra Duchnoviča v Prešove. 

v kompetencii: Úradu splnomocnenca vlády SR pre národnostné menšiny
termín: priebežne
Úrad splnomocnenca vlády SR pre národnostné menšiny v súvislosti so systémovým riešením plnenia úlohy týkajúcej podpory činnosť divadla A. Duchnoviča v Prešove vrátane zaradenia diel v ukrajinskom jazyku do jeho repertoáru inicioval stretnutie zástupcov všetkých zainteresovaných strán. Na stretnutí, ktoré sa uskutočnilo 21. 10. 2014, sa zúčastnil vedúci odboru kultúry Prešovského samosprávneho kraja Vasil Fedič, riaditeľ divadla A. Duchnoviča v Prešove Marián Marko, členovia VNMES za ukrajinskú národnostnú menšinu Roman Dohovič a Pavol Bogdan, ako aj poverená splnomocnenkyňa vlády SR pre národnostné menšiny a zástupkyne Úradu splnomocnenca vlády SR pre národnostné menšiny. Zo záverov stretnutia vyplýva, že v záujme plnenia tejto úlohy v budúcom období budú zástupcovia ukrajinskej národnostnej menšiny aktívne spolupracovať s ostatnými zainteresovanými stranami, a zároveň sa zúčastnení dohodli na spôsobe komunikácie s cieľom zabezpečiť danú úlohu. Pokiaľ ide o rok 2014, na stretnutí riaditeľ divadla informoval o splnení tejto úlohy, keďže 17. októbra 2014 sa úspešne uskutočnila premiéra inscenácie „Podvodníčky“ Natálie Uvarovej v ukrajinskom jazyku.

úloha č. 25

Ukrajinská strana bude vyvíjať úsilie, aby divadlá v Užhorode v rámci svojich možností zaraďovali do svojich dramaturgických plánov tvorbu slovenských dramatikov. 

v kompetencii: ukrajinskej strany

úloha č. 26

Slovenská strana naďalej zabezpečí ďalšie fungovanie Múzea ukrajinskej kultúry vo Svidníku ako jedinej a nedeliteľnej zbierky pamiatok ukrajinskej materiálnej kultúry obyvateľov východného Slovenska. 

termín: priebežne
v kompetencii: Ministerstva kultúry SR,

Ministerstvo kultúry SR si úlohu zriaďovateľa  Slovenského národného múzea aj s jeho organizačným útvarom Múzeom ukrajinskej kultúry plní v súlade s príslušnými právnymi predpismi, vrátane právnych predpisov upravujúcich  výkony odborných múzejných činností. 
v kompetencii: Úradu splnomocnenca vlády SR pre národnostné menšiny

Úrad vlády SR a ÚSVNM každoročne zverejňuje výzvu na predkladanie žiadostí o poskytnutie dotácie v programe Kultúra národnostných menšín, v ktorej môžu požiadať o dotáciu všetci oprávnení žiadatelia. Výzva na rok 2015 bola zverejnená 19. novembra 2014 a termín predkladania žiadostí je do 19. januára 2015.

úloha č. 27

Slovenská strana bude naďalej podporovať zvýšenie kvality programu redakcie Národnostno-etnického vysielania v ukrajinskom jazyku RTVS. 

v kompetencii: RTVS, Zväzu Rusínov-Ukrajincov SR
termín: priebežne
Slovenská strana  dbá na kvalitu programov a podporuje národnostno – etnické  vysielanie v ukrajinskom jazyku.

úloha č. 28

Komisia navrhuje stranám zvýšiť kvalitu programov a zachovať súčasný stav televízneho a rozhlasového vysielania pre Slovákov na Zakarpatsku a televízneho a rozhlasového vysielania pre Ukrajincov na Slovensku. 

v kompetencii: RTVS, Zväzu Rusínov-Ukrajincov SR
termín: priebežne

Slovenská strana podporuje  zachovanie súčasného stavu  televízneho a rozhlasového vysielania pre Ukrajincov na Slovensku.

Rozhlas a televízia Slovenska /RTVS/  , Centrum národnostného vysielania

Ukrajinsko-rusínske národnostné vysielanie 
Rozhlasové  vysielanie:

Národnostno-etnické vysielanie ponúka spravodajsko-publicistický prehľad aktuálneho diania o živote Rusínov a Ukrajincov:
Po-Pi - 18:15 - 18:40

Poslucháčske pozdravy jubilantom v ukrajinskom / rusínskom jazyku: 

So: 14:00 - 15:00 

Rádio Noviny – informačný formát – minutáž 25 – počet vysielaní v roku : 104 

(hlavný vysielací čas 18,15 hod.)

Od dediny k dedine   – reportážny formát – minutáž 54 - 10 relácií

Rádiomagazín – magazínový formát – minutáž 60 -  6 relácií

Hitparáda – hudobný formát – minutáž 54 – 6 relácií

Osobnosti v rozhlase – litdram, interviev – minutáž 30 – 6 relácií

Podoby života – literárnodramatický formát – minutáž 54 – 20 relácií

Liturgie – náboženský formát – minutáž 60 – 6 relácií

Literárne okienko – litdram – minutáž 30 - 8 relácií

Hudobné pozdravy – hudobný formát – minutáž 60 – 52 relácií

(večerný vysielací  čas pre menšinové vysielanie: sobota a nedeľa od 18:15 do 24:00)

Všetky tieto počty sú výlučne PREMIÉRY, niektoré sú aspoň raz v repríze. 

 

Vysielanie v televízii: 
Ukrajinský / Rusínsky magazín v rámci Národnostného magazínu (RTVS2)

Publicistická relácia zo života ukrajinskej /rusínskej menšiny

Utorok: o 15:50 resp. 15:55

(repríza na druhý deň - Streda o 10:25 resp.10:35) 

Dĺžka 25 min., resp. 30 min. 

Ukrajinský magazín – minutáž 26 – počet v roku 18

Národnostné správy, obsahujúce ukrajinské časti – minutáž 10 – počet v roku 40

Zakarpatská štátna televízna a rozhlasová spoločnosť /Užhorod/ TISA a TISA FM

Slovenská redakcia.
Televízne relácie sa vysielajú pravidelne trikrát do týždňa: 

· relácia Farebná dúha - utorok – 17:00 /repríza piatok 13:30/ - 30 min. 

· relácia Slovenské pohľady - štvrtok – 17:30 /repríza nedeľa 14:00/  - 30 min. 

· Aktuality - piatok o 8:00 hodine - 10 min. 

Rozhlasová relácia Slovenský kaleidoskop sa  vysiela každý piatok  (25 minút) a relácia Správy. Relax. Zábava  /stanica  TISA FM/ sa vysiela pravidelne v pondelok (30 minút). 

Programy sú  venované životu a problematike slovenskej národnostnej menšiny na Zakarpatsku a najzaujímavejším udalostiam z Ukrajiny a zo Slovenska. 

úloha č. 29

Slovenská strana podporí vytvorenie podmienok pre činnosť redaktorov a spolupracovníkov redakcie Národnostno-etnického vysielania RTVS v priestoroch Centra ukrajinskej kultúry v Prešove.

v kompetencii: RTVS, Zväzu Rusínov-Ukrajincov SR 
termín: priebežne

Slovenská strana podporuje, aby redaktori a novinári využívali pre svoju činnosť priestory Centra ukrajinskej kultúry v Prešove 

 
úloha č. 30

V súlade s ustanoveniami Európskej charty regionálnych a menšinových jazykov slovenská strana bude podporovať poskytovanie finančnej podpory a regulárne vydávanie tlačených médií, ktoré sú vydávané v ukrajinskom jazyku v Slovenskej republike. Ukrajinská strana bude podporovať poskytovanie finančnej podpory a regulárne vydávanie tlačených médií, ktoré sú vydávané v slovenskom jazyku na Ukrajine.

v kompetencii: Zväzu Rusínov-Ukrajincov SR, 
termín: priebežne
Zväz Rusínov-Ukrajincov Slovenskej republiky so sídlom v Prešove, ktorý je vydavateľom periodík Nove Žyťťa a Veselka, sa pravidelne uchádza o podporu ich vydávania, ako aj na podporu projektov živej kultúry v rámci dotačného programu Kultúra národnostných menšín a oba projekty každoročne sú podporované.

Úradu splnomocnenca vlády SR pre národnostné menšiny
V roku 2014 komisia pre ukrajinskú národnostnú menšinu kultúru odporučila podporiť projekty tohto žiadateľa na vydanie 25 čísiel časopisu (dvojtýždenníka) Nove Žyťťa vo výške 17 000 €, vydanie 10 čísiel časopisu Veselka vo výške 11 000 € a vydanie knihy Juraja Dacka „Rodné hniezdo“ vo výške 1 400 €. Komisia taktiež odporučila na podporu ďalších 8 projektov v celkovej sume 42 299 €. V záujme uľahčenia a urýchlenia procesu bola zmluva rozčlenená na dve, pričom zmluva na podporu projektov živej kultúry bola zverejnená v Centrálnom registri zmlúv a finančné prostriedky boli poukázané na účet žiadateľa. V súvislosti s projektmi na podporu periodickej a neperiodickej tlače, na žiadateľa sa vzťahuje zákon č. 231/1999 Z. z. o štátnej pomoci, keďže vydávaním periodickej a neperiodickej tlače vzniká žiadateľovi výnos, a je teda subjektom s hospodárskou činnosťou. Zároveň žiadateľ za uplynulé obdobie troch fiškálnych rokov (2011, 2012, 2013) získal celkovo dotácie v sume 230 402,- €, čím presiahol strop pomoci de minimis o 30 402,- €. V tejto súvislosti podpis zmluvy na podporu periodickej a neperiodickej tlače závisí od schválenia opatrenia pomoci „SA.37409 – Schéma štátnej pomoci na podporu kultúry národnostných menšín“, ktorá bola ešte v minulom roku postúpená prostredníctvom Ministerstva financií SR Európskej komisii. 

V súčasnosti sa čaká na stanovisko Európskej komisie a slovenská strana robí všetky potrebné kroky na to, aby mohli byť finančné prostriedky na podporu vydávania tlačených médií vydávaných na Slovensku v ukrajinskom jazyku uvoľnené čo najskôr. V tejto súvislosti je potrebné uviesť, že aj miera súčinnosti žiadateľa ovplyvňuje ako rýchlo je zmluva uzatvorená. 

VI.

Záverečné ustanovenia

úloha č. 31

Komisia predloží tento protokol na posúdenie vláde Slovenskej republiky a Kabinetu ministrov Ukrajiny s cieľom zabezpečenia realizácie jeho ustanovení.

v kompetencii: Ministerstva zahraničných vecí a európskych záležitostí SR
termín: priebežne

Správa o priebehu a výsledkoch XII. zasadnutia Medzivládnej slovensko – ukrajinskej komisie pre národnostné menšiny, školstvo a kultúru 24. - 25. 10. 2013 v Prešove bola schválená vládou SR dňa 19. 3. 2014.

úloha č. 32

Strany budú podporovať a realizovať potrebné opatrenia pre zabezpečenie realizácie ustanovení tohto protokolu. 

v kompetencii: Ministerstva zahraničných vecí a európskych záležitostí SR a členov slovenskej časti komisie z ostatných inštitúcií 
termín: priebežne

Realizácia ustanovení Protokolu XII. zasadnutia bola priebežne plnená, odpočet úloh bol cieľom viacerých rokovaní slovenskej časti Komisie. 

úloha č. 33

Strany sa budú navzájom informovať o plnení úloh, stanovených v protokole a budú realizovať pravidelnú výmenu ďalších aktuálnych informácií.

v kompetencii: Ministerstva zahraničných vecí a európskych záležitostí SR

termín: priebežne

Strany si vzájomne vymenia odpočet plnenia úloh/odporúčaní z Protokolu XII. zasadnutia Komisie na najbližšom rokovaní v Kyjeve. Výmena informácií sa realizovala priebežne formou diplomatických nôt prostredníctvom ZÚ SR v Kyjeve a ZÚ Ukrajiny v Bratislave.
úloha č. 34

Strany sa dohodli, že ХIII. zasadnutie komisie sa uskutoční v roku 2014 na území Ukrajiny. Miesto a termín zasadnutia budú spresnené diplomatickou cestou.

v kompetencii: Ministerstva zahraničných vecí a európskych záležitostí SR
termín: priebežne

Diplomatickou cestou bolo dohodnuté, že ХIII. Zasadnutie oboch častí komisie (slovenskej a ukrajinskej) sa uskutoční v roku 2014 v Kyjeve na území Ukrajiny. 

